Karina Lorentzen Dehnhardt (SF), 2009-05-18:
Jeg kan jo ikke lade være med at filosofere lidt over, at hvis vi alle sammen var buddhister, var verden måske et bedre sted at leve i.
En af de fem grundregler i buddhismen er nemlig, at man ikke må gøre skade på levende væsener.
Hvis vi alle sammen overholdt sådan en regel, var det måske ikke nødvendigt i dag at stå og behandle det forslag her fra Dansk Folkeparti.
Så ville dyremishandling slet ikke være et tema.
Jeg kan ikke nok tage afstand fra dyremishandling.
Det løber mig simpelt hen koldt ned ad ryggen, når jeg hører grusomme beretninger om, hvordan nogle har vanrøgtet eller mishandlet dyr.
Jeg kan ikke lade være med at tænke på den historie, der var om en hamster, som blev overhældt med benzin, fordi man lige skulle se, om det kunne brænde, eller den bestyrer af Petworld, som ville aflive nogle småkræ ved at komme dem i fryseren.
Jeg tror, det er en blanding af uvidenhed og manglende indlevelsesevne, der gør, at nogle mennesker griber til så grusomme handlinger.
Dansk Folkepartis forslag her i dag skal gøre noget ved dyremishandling.
Jeg synes, der er mange gode ting i forslaget.
Noget af det, jeg synes, det er påfaldende, og som jeg også glæder mig over, er, at Dansk Folkeparti har det forslag med, hvor man midlertidigt kan frakende retten til at have med dyr at gøre.
Det er jo noget som vi sammen med Socialdemokraterne tidligere har sagt var et stort ønske for os.
Jeg synes stadig væk, at det er et meget, meget nødvendigt forslag at få gennemført, og det kan jo være, at vi kan lave en beretning på lige netop den del.
Der var bl.a. den beklagelige sag fra Drengsted i Sønderjylland, hvor en række produktionsdyr havde lidt ganske unødigt, og jeg tror, det var kommet til en fire-fem påbud.
Der kunne man altså godt have brugt en midlertidig frakendelse af retten til at have med dyr at gøre.
Det ville godt nok have gjort ende på de dyrs lidelser noget tidligere.
Der var også sagen fra Hvidovre, hvor man ikke helt kunne forhindre en mand i at få udleveret en schæfer, som havde trukket et 16 m langt blodspor.
Det er simpelt hen en mulighed vi er nødt til at se på hvordan vi kan udnytte med respekt for den nødvendige retssikkerhed.
Det er klart.
Jeg synes egentlig også, at et eftersyn af straffene på området kunne være helt o.k.
Måske kunne vi få et udvalg til at gennemgå det og efterse det.
Men vi må bare også erkende, at det jo ikke er straffen i sig selv, der gør, at vi løser problemerne på lige netop det område.
Der skal altså noget andet til.
Jeg kunne godt forestille mig, at man måske kunne anvende en mulighed for at pålægge folk, som har vanrøgtet deres dyr, et kursus i, hvordan de skal behandle dem.
Dyrenes Beskyttelse påpeger i hvert fald, at mange sager om mishandling eller vanrøgt direkte skyldes uvidenhed.
Vi kunne også forestille os andre små sjove tiltag som et kæledyrskørekort på nettet for børn, som på en sjov og motiverende måde kunne gøre børn opmærksomme på, hvordan man skulle behandle og pleje dyr.
Der er mange ting, vi i hvert fald kunne gøre.
Jeg vil også sige, at jeg simpelt hen ikke har nok viden om nogle af de tiltag, som Dansk Folkeparti har: Hvor ofte forekommende er det, og hvor omfattende er det?
Måske skulle vi nærmere kigge på omstændighederne bag hvert af de her forslag på en mere grundig og gennemgribende måde, end vi kan nå at gøre her fra talerstolen i dag.
Men SF er i hvert fald klar til på udvalgte områder at lave en beretning sammen med Dansk Folkeparti og Socialdemokraterne, hvis der var noget, vi skulle være enige om.